Així doncs, amb una IU que ja no gosa defensar el canvi de reforma constitucional per consulta, els únics que encara aposten per la via reformista per resoldre el plet català són els socialistes. La seva candidata a les europees i número dos del partit, Elena Valenciano -la dirigent més pròxima a Rubalcaba-, va criticar ahir l’immobilisme de l’executiu espanyol, que més enllà d’una apel·lació al diàleg buit de contingut no va voler ni obrir la via d’un nou finançament. La diputada socialista no va amagar la seva preocupació per com es va desenvolupar el debat de dimarts. Tot i que els socialistes -també els catalans- estan satisfets de la intervenció del seu cap de files, la candidata a Europa va afirmar que cal obrir “un espai de diàleg ampli”, perquè “no n’hi ha prou dient que no”, i que cal treballar per una reforma a fons de la Constitució.